endemorene
Store norske leksikon,Realfag,Geologi,Geomorfologi
En endemorene er en morene som er lagt opp foran nedre ende av en isbre. Hvis breen smelter vekk, vil endemorenen stå opp som en voll og markere hvor langt breen rakk tidligere. Har breen gått frem i en dal, har endemorenen gjerne form som en halvsirkel etter formen av bretungen.
Ved eksisterende breer I Norge finner man opptil 6–7 endemorener foran noen breer. Den ytterste angir de fleste steder breens maksimale utbredelse under klimaforandringen omkring midten av 1700-tallet («den lille istiden»). Disse ligger ofte flere kilometer fra dagens brefront, for eksempel foran flere utløpere fra Jostedalsbreen. Spor etter siste istid Videre kan man finne endemorener fra siste istid over store deler av det lavereliggende Norge. De er spor etter midlertidige fremstøt eller opphold under isens tilbaketrekning, for eksempel Raet gjennom ytre Østfold og Vestfold og Jomfruland. Mange innsjøer er demmet opp av endemorener. Les mer i Store norske leksikon morene – landform isbre siste istid Raet